GENERÁLNA PROKURATÚRA
SLOVENSKEJ REPUBLIKY
Leg/2 51/24/1000
Zbierka služobných predpisov 
generálneho prokurátora
Slovenskej republiky
Por. č. 25/2024

P O K Y N

generálneho prokurátora Slovenskej republiky

z 19. marca 2024,

ktorým sa upravuje postup prokurátorov poverených 
vybavovaním agendy trestných činov extrémizmu a trestných činov spáchaných v súvislosti s účasťou na verejnom podujatí

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento pokyn:

Článok 1

Na okresnej prokuratúre, krajskej prokuratúre a Generálnej prokuratúre Slovenskej republiky (ďalej len „generálna prokuratúra“) vybavuje agendu trestných činov extrémizmu) a trestných činov spáchaných v súvislosti s účasťou na verejnom podujatí) poverený prokurátor.

Článok 2

(1) Okresný prokurátor, krajský prokurátor a generálny prokurátor Slovenskej republiky (ďalej len „generálny prokurátor“) s prihliadnutím na odborné znalosti, životné skúsenosti a skúsenosti s problematikou trestných činov extrémizmu a trestných činov spáchaných v súvislosti s účasťou na verejnom podujatí písomným opatrením poveria najmenej jedného prokurátora vo svojej pôsobnosti vybavovaním agendy podľa čl. 1 v rozsahu tohto pokynu (ďalej len „poverený prokurátor“) a jedného prokurátora jeho zastupovaním (ďalej len „zastupujúci prokurátor“); inak sa za zastupujúceho prokurátora považuje jeho bezprostredne nadriadený prokurátor.

(2) Poverením sa rozumie, že agendu uvedenú v čl. 1 bude poverený prokurátor vybavovať popri ostatnej agende. Pri prideľovaní vecí ostatnej agendy poverenému prokurátorovi sa zohľadňuje počet vecí vybavovaných týmto prokurátorom v rámci jeho poverenia.

Článok 3

 (1) Poverený prokurátor okresnej prokuratúry a poverený prokurátor krajskej prokuratúry v trestných veciach uvedených v čl. 1 
a)	vykonávajú dozor nad dodržiavaním zákonnosti pred začatím trestného stíhania a v prípravnom konaní,
b)	uplatňujú oprávnenia prokurátora v konaní pred súdom,
c)	vykonávajú pôsobnosť prokurátora vo vykonávacom konaní,
d)	vypracúvajú v súlade s osobitným predpisom stanoviská k podnetom na využitie mimoriadneho opravného prostriedku a návrh mimoriadneho opravného prostriedku,
e)	vyhľadávajú rozhodnutia orgánov činných v trestnom konaní a súdov a predkladajú ich so svojím stanoviskom nadriadenému poverenému prokurátorovi za účelom ich zovšeobecnenia alebo zjednotenia rozhodovacej praxe v prípravnom konaní a v konaní pred súdom, ak ide o agendu podľa čl. 1.

(2) Poverený prokurátor krajskej prokuratúry vykonáva dohľad nad vykonávaním pôsobnosti poverenými prokurátormi okresných prokuratúr v obvode pôsobnosti krajskej prokuratúry v rozsahu podľa odseku 1, metodicky riadi a usmerňuje ich činnosť a vykonáva činnosť podľa odseku 1 písm. d) a e).

(3) Poverený prokurátor generálnej prokuratúry v rozsahu poverenia metodicky riadi a usmerňuje činnosť poverených prokurátorov príslušných podriadených prokuratúr pri vybavovaní agendy podľa čl. 1, vykonáva činnosť podľa odseku 1 písm. d) a e) a vykonáva dohľad nad vykonávaním pôsobnosti poverenými prokurátormi krajských prokuratúr vo veciach podľa čl. 1, ktoré vybavujú v prvom stupni. Poverený prokurátor generálnej prokuratúry predkladá rozhodnutia podľa odseku 1 písm. e) so svojím stanoviskom bezprostredne nadriadenému prokurátorovi, ktorý v súlade so sledovaným účelom upraví ďalší postup. 

(4) Poverený prokurátor poskytuje operatívne na požiadanie nevyhnutnú súčinnosť prokurátorovi vykonávajúcemu služobnú pohotovosť, ak je predmetom výkonu služobnej pohotovosti trestný čin uvedený v čl. 1, a to najmä formou telefonickej konzultácie. Ak poverený prokurátor ani zastupujúci prokurátor nie sú dosiahnuteľní, službu konajúci prokurátor požiada o súčinnosť bezprostredne nadriadeného prokurátora.

(5) Ak poverený prokurátor pri vykonávaní dozoru pred začatím trestného stíhania a v prípravnom konaní zistí, že poškodeným trestným činom podľa čl. 1 je osoba mladšia ako osemnásť rokov alebo že ide o obeť násilia v zraniteľnej situácii, odovzdá vec cestou bezprostredne nadriadeného prokurátora na ďalšie vykonávanie dozoru prokurátorovi špecializovanému na trestnú činnosť mladistvých a maloletých a trestné činy spáchané na deťoch a násilie v rodinách, ktorému poskytne potrebnú súčinnosť.

Článok 4

(1) Poverený prokurátor zabezpečí v trestných konaniach vedených za trestné činy extrémizmu dôsledné skúmanie a preukazovanie naplnenia znakov pre právne posúdenie skupiny osôb ako extrémistickej skupiny podľa § 129 ods. 3 Trestného zákona.

(2) Poverený prokurátor zabezpečí v trestných veciach podľa čl. 1 za splnenia zákonných podmienok dôsledné využívanie dôkazných prostriedkov najmä podľa § 115 ods. 1 a § 117 ods. 1 Trestného poriadku a ostatných dôkazných prostriedkov uvedených v § 99, 126, 141 a 142 Trestného poriadku.

(3) Poverený prokurátor zabezpečí v trestných konaniach vedených za trestné činy spáchané v súvislosti s účasťou na verejnom podujatí dôsledné využívanie inštitútov podľa § 37 písm. n) a o), § 51 ods. 3 písm. a), § 51 ods. 4 písm. l), § 62a a 112a Trestného zákona a § 82 ods. 1 písm. f), § 204 ods. 1, § 216 ods. 1, 3 a 4 Trestného poriadku a plnenie povinností prokurátora podľa § 216 ods. 5 Trestného poriadku.

(4) Poverený prokurátor v súčinnosti s príslušným vedúcim prokurátorom zabezpečí, aby sa v konaní o prečinoch uvedených v čl. 1, za ktoré je trestne stíhaná osoba s trvalým pobytom alebo obdobným pobytom mimo územia Slovenskej republiky, dôsledne využíval postup podľa § 204 ods. 1 Trestného poriadku, ak sú pre tento postup splnené zákonné podmienky.

Článok 5

(1) Poverený prokurátor vykonáva v rozsahu poverenia primeranú metodicko-usmerňovaciu a preventívno-výchovnú činnosť a vedie o tejto činnosti evidenciu v zbernom spise osobitne za každý kalendárny rok. Obsahom evidencie sú aj poznatky a opatrenia z previerkovej činnosti a stanoviská povereného prokurátora vypracované v súvislosti s postupom podľa čl. 3 ods. 1 písm. d) a e). Evidencia sa pri zmene povereného prokurátora prevedie na jeho nástupcu. Evidenciu je možné viesť aj elektronicky.

(2) Poverený prokurátor v záujme dosiahnutia jednotnej aplikácie právnej úpravy pri posudzovaní trestných činov a priestupkov v oblastiach uvedených v čl. 1 úzko spolupracuje aj s prokurátormi vybavujúcimi príslušnú agendu v netrestnej oblasti.

(3) Poverený prokurátor sa zúčastňuje na previerkovej činnosti prokuratúry) súvisiacej s agendou podľa čl. 1 v trestnej oblasti aj v netrestnej oblasti (dozor nad zákonnosťou vybavovania zodpovedajúcej priestupkovej agendy) a v súčinnosti s príslušným prokurátorom vybavujúcim agendu v netrestnej oblasti navrhuje opatrenia na odstránenie nedostatkov a zjednotenie uplatňovania právnych predpisov.

(4) Prokurátori vybavujúci agendu v trestnej oblasti i netrestnej oblasti odovzdávajú poznatky zo svojej činnosti súvisiace s agendou podľa čl. 1 poverenému prokurátorovi.

(5) Poverený prokurátor úzko spolupracuje s príslušnými špecializovanými zložkami Policajného zboru a ostatnými orgánmi a inštitúciami v rozsahu poverenia a v prípade potreby ich činnosť koordinuje alebo im poskytuje potrebnú súčinnosť.

Článok 6

(1) Poverený prokurátor je povinný prehlbovať svoju odbornú kvalifikáciu aj v oblastiach súvisiacich s rozsahom poverenia a zúčastňovať sa vzdelávania uskutočňovaného prokuratúrou, Justičnou akadémiou Slovenskej republiky a inými inštitúciami v týchto oblastiach, k čomu mu jeho služobný úrad poskytne potrebnú súčinnosť.

(2) Generálna prokuratúra za účelom metodicko-usmerňovacej činnosti, výmeny poznatkov, vykonania analýzy vybraných aplikačných problémov a prerokovania návrhov ich riešení uskutoční spravidla raz ročne pracovnú poradu poverených prokurátorov v súlade so schváleným plánom odbornej prípravy  a vzdelávania prokuratúry Slovenskej republiky na príslušný kalendárny rok.

Článok 7

(1) Krajskí prokurátori vyhotovia zoznamy poverených prokurátorov a zastupujúcich prokurátorov za krajskú prokuratúru a okresné prokuratúry v obvode ich pôsobnosti a zoznamy predložia generálnemu prokurátorovi najneskôr do 29. marca 2024.

(2) Generálna prokuratúra vyhotoví najneskôr do 19. apríla 2024 zoznam poverených prokurátorov a zastupujúcich prokurátorov, ktorý bude pre prokurátorov prístupný a priebežne aktualizovaný na intranete generálnej prokuratúry.

(3) Každú zmenu povereného prokurátora a zastupujúceho prokurátora okresnej prokuratúry a krajskej prokuratúry oznámi príslušný krajský prokurátor generálnemu prokurátorovi a poverenému prokurátorovi generálnej prokuratúry najneskôr do jedného mesiaca odo dňa, kedy bola zmena vykonaná.

(4) Zoznam poverených prokurátorov a zastupujúcich prokurátorov sa nezverejňuje a ani sa nesprístupňuje ako informácia podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Článok 8
Zrušovacie ustanovenie

	Zrušuje sa:
Pokyn generálneho prokurátora Slovenskej republiky por. č. 2/2014 z 5. marca 2014, ktorým sa upravuje postup prokurátorov poverených vybavovaním agendy rasovo motivovaných trestných činov, trestných činov extrémizmu a diváckeho násilia v znení pokynu generálneho prokurátora Slovenskej republiky por. č. 3/2017 zo 6. februára 2017.

Článok 9

Tento pokyn nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky